Eskom-kabels van R2,5 miljoen teruggevind(Foto: SAPD Wes-Kaap) ŉ Gesamentlike operasie deur misdaadintelligensie, die honde-eenheid en blitspatrollie in die Wes-Kaap het Eskom-kabels met ŉ geraamde straatwaarde van R2,5 miljoen terugbesorg. Ndakhe Gwala, woordvoerder van die polisie, sê ŉ kaping is op 29 Mei by Moorreesburg aangemeld ná ŉ vragmotor, wat oorhoofse kabels vervoer het, in Piketberg gekaap is. “Die polisie het ŉ gekombineerde privaat ondersoek van stapel gestuur. Ná ŉ intensiewe ondersoek en waarneming is die verdagtes in Kaapstad geïdentifiseer. Dit het beamptes tot ŉ stoorplek in Traffordstraat in Blackheath gelei.” Beamptes het Maandag op die perseel toegeslaan en daar is beslag gelê op ses rolle aluminiumkabels. “Agt verdagtes, tussen 29 en 49 jaar oud, is in hegtenis geneem op aanklag van die besit van gesteelde goedere, oortreding van die Wet op Tweedehandse Goedere en Infrastruktuurwet.” Die verdagtes sal na verwagting Woensdag in die Blue Downs-landdroshof verskyn.